TQR ฟันกำไร 9 เดือนพุ่ง 42% แตะ 97.50 ลบ. เดินหน้าลุยธุรกิจประกันภัยไซเบอร์
TQR เผยกำไร 9 เดือนปี 64 พุ่ง 42.09% แตะ 97.50 ลบ. โตตามเป้ารับรายได้เพิ่มจากธุรกิจนายหน้าประภัยต่อแบบทั่วไป เตรียมแผนรุกประกันภัยไซเบอร์ตอบโจทย์ความต้องการลูกค้ามั่นใจผลงานโตต่อเนื่อง 
TQR โชว์กำไร 9 เดือนปี 64 พุ่ง 42% แตะ 97.50 ลบ. โตตามเป้า หลังรับรายได้เพิ่มธุรกิจนายหน้าประกันภัย-รุกธุรกิจประกันภัยไซเบอร์
10 พ.ย. 2564

นายชนะพันธุ์ พิริยะพันธุ์ ประธานเจ้าหน้าที่บริหาร บริษัท ที คิว อาร์ จำกัด (มหาชน) หรือ TQR ผู้ให้บริการนายหน้าประกันภัยต่อ (Reinsurance Broker) แบบครบวงจร เปิดเผยว่า ภาพรวมผลการดำเนินงานงวด 9 เดือนของปี 2564 บริษัทฯ มีกำไรสุทธิอยู่ที่ 97.50 ล้านบาท เพิ่มขึ้น 42.09% จากงวดเดียวกันปีก่อน มีกำไรสุทธิเท่ากับ 68.62 ล้านบาท ส่วนรายได้รวมอยู่ที่ 199.91 ล้านบาท เพิ่มขึ้น 24.58% จากงวดเดียวกันของปีก่อน มีรายได้รวมอยู่ที่ 160.47 ล้านบาท
สำหรับงวดไตรมาส 3/2564 บริษัทฯ มีกำไรสุทธิ 28.57 ล้านบาท เพิ่มขึ้น 24.11% จากงวดเดียวกันปีก่อน ที่มีกำไรสุทธิเท่ากั23.02 ล้านบาท  และมีรายได้รวม 63.48 ล้านบาท เพิ่มขึ้น 7.19% จากงวดเดียวกันปีก่อน มีรายได้รวมเท่ากับ 59.22 ล้านบาท
โดยปัจจัยหลักที่สนับสนุนให้มีกำไรสุทธิเพิ่มขึ้น เนื่องจากบริษัทฯ มีรายได้เพิ่มจากธุรกิจนายหน้าประภัยต่อแบบทั่วไป (Traditional Business) และธุรกิจนายหน้าประกันภัยต่อแบบพัฒนาช่องทางและผลิตภัณฑ์ใหม่ร่วมกัน (Alternative Business)
“ผลประกอบการรวม 9 เดือนของปีนี้ บริษัทฯ สามารถทำผลงานได้ตามเป้าหมาย  เนื่องจากความต้องการทำประกันภัยของผู้บริโภคมีเพิ่มขึ้น ทั้ง การแพร่ระบาดของโควิด-19 รวมทั้งภัยต่างๆ สะท้อนให้เห็นว่า ผู้บริโภคมีความตื่นตัวในสิ่งเหล่านี้มากขึ้น รวมถึง บริษัทฯ มีการคิดค้น พัฒนาผลิตภัณฑ์รูปแบบใหม่ๆ ร่วมกับ บริษัทประกันภัย เพื่อให้สอดคล้องกับสถานการณ์ในปัจจุบัน สามารถตอบโจทย์ความต้องการของผู้บริโภคมากที่สุด ซึ่งมั่นใจว่า จะช่วยส่งเสริมให้ผลงานในปีนี้เติบโตได้ดีต่อเนื่อง” นายชนะพันธุ์ กล่าว
ด้านนางยุพเรศ พิริยะพันธุ์ รองประธานเจ้าหน้าที่บริหาร บริษัท ที คิว อาร์ จำกัด (มหาชน) หรือ TQR กล่าวว่า แผนการดำเนินงานในช่วงที่เหลือของปี 2564 บริษัทฯ มุ่งพัฒนาประกันภัยในรูปแบบใหม่ๆ ร่วมกับบริษัทประกันภัยชั้นนำ โดยเฉพาะ การประกันภัยไซเบอร์ มีแนวโน้มที่น่าสนใจ จะเห็นว่า ปัจจุบันตลาดมีความต้องการประกันภัยด้านนี้เพิ่มมากขึ้น รวมทั้ง การประกันภัยสุขภาพ การประกันภัยความรับผิดทางวิชาชีพ การประกันภัยความรับผิดของกรรมการและเจ้าหน้าที่ ตลอดจนกรมธรรม์ประกันภัยพืชผลทางการเกษตร
อย่างไรก็ดีในส่วนของธุรกิจให้บริการที่เกี่ยวข้องกับประกันภัย ภายหลังที่จัดตั้งบริษัท อาร์สแควร์ จำกัด เป็นบริษัทร่วมทุนแล้ว ขณะนี้ มีลูกค้าแสดงความสนใจและอยู่ระหว่างการเจรจาหลายราย นอกจากนี้ TQR ยังมีแผนที่จะเข้าไปศึกษา ลงทุนในธุรกิจบริการใหม่ๆ โดยเน้นธุรกิจที่สามารถให้ผลตอบแทนที่ดีให้กับบริษัทฯ และผู้ถือหุ้นได้ในระยะยาว
 
 
 